정조 16년
壬子十一月二十日辰時上御熙政堂常參兼行次對入侍時行都承旨沈煥之左承旨金孝建右承旨李書九右副承旨李文會同副承旨鄭致淳記事官李海淸假注書鄭文始記注官金良倜承膺祚檢校直提學李秉模檢校直閣南公轍左議政金履素安昌君燝昌城尉黃仁點判府事吳載純行吏曹判書徐有隣行兵曹判書鄭昌順漢城判尹金文淳禮曹判書金鍾顯左參贊朴祐源右參贊李秉鼎延豊君李𡊠工曹判書魚錫定行副司直金尙集戶曹參判金持默吏曹參判李在學刑曹參判金魯永訓鍊都正趙心泰漢城左尹李漢豐行副司直徐有大大司諫徐榮輔正言洪大協敦寧都正權之彦吏曹正郞洪秉益戶曹正郞鄭東敎漢城判官洪景斗禮曹佐郞金復仁監察李一源司錄鄭彦仁兵曹正郞嚴耆刑曹正郞洪浩源工曹正郞鄭殷祥司成宋翼孝直講李相璜典籍朴師默宣惠郞廳李憲儒尹龜錫李潞秀金履銈尹守翼司僕僉正趙觀鎭司僕判官韓大裕掌樂主簿李普衍軍資主簿李命基廣興副奉事盧備邊郞李性林李雨龍趙惠鎭李成德權師錫李敏植訓鍊都監從事官安經心韓光傳李台峻李厚在禁衛營從事官李甲會御營廳從事官李道善以次進伏訖履素曰近來日寒比酷聖體若何上曰一樣矣履素曰王大妃殿氣候若何上曰一樣矣履素曰惠慶宮氣候若何上曰一樣矣上曰次對爲之履素曰此統制使李潤慶狀啓也以爲本營穀物耗縮逐朔支放有萬餘石無面之患而又有停減排比之道萬萬罔措且轅門內四千七十餘戶仰哺專在於本營而値此大歉未及初冬已多頷顑料需賑資俱爲目下渴急之憂如有六七千石米則庶可無不贍之患而多數請劃亦關後弊本營錢貿米軍作米中限三千石劃給則其餘不足之數自本營某樣拮据以爲添補分排事請令廟堂稟旨分付矣統營事誠爲可悶矣自朝家區劃措處非止一再而今又以支放見縮賙賑無路有此請劃實難每每準許而第念今年三南失稔至於本道則比兩湖尤甚該營穀物之布在三南者已多停退營入之減縮勢所必至轅門內軍民賙賑之政該營旣已主掌則種種事勢有不可不念且軍作錢貿米等穀物旣是該營所管不必靳持而三千則稍過限二千石特爲劃給以爲目下支放之需及來頭賙賑之資而其所拮据排比之道專在帥臣另加着意擧行俾有實效之意一體分付何如上曰依爲之出擧條履素曰歉歲還穀分數停減之先期發令寔出於我聖上懷保小民創行仁政之德意則爲道臣守令者誠心對揚細加照察使被災受還之民人以知備納幾許停減幾許息肩於此盡力於彼然後方可有實效而若或反是奸猾之類反售拒納之習疲殘之氓未蒙均被之恩朝家惠澤閼而不行則事之駭痛孰甚於此乎前此飭敎不啻屢下而目今糴政方張宜有警勵守令之擧爲先出擧條行會停減諸道俾各惕念擧行而毋陷罪戾若其考勤慢明黜陟之方專在道臣竝以此意一體嚴飭何如上曰依爲之出擧條履素曰此全羅監司鄭民始狀啓也枚擧羅州牧使李寅燮牒呈以爲本州可佳島屯長金水長收捧春等漁稅及訓鍊都監屯稅於島民等處格軍及男女三十三名分騎兩船到滿者島後洋猝遇風浪兩船同時致敗人物俱爲渰死本島以彈丸之地兼値慘歉漁稅屯稅更令再徵於餘存島民則亦有渙散之慮來春等漁稅錢二十二兩訓鍊都監屯稅錢一百六十兩竝許蠲免事令廟堂稟旨分付爲辭矣致敗旣已的實人物又當渰死其在軫恤之政宜不可更侵於島民以致騷擾之弊均廳漁稅及訓局屯稅錢蠲免等節竝依狀請施行事分付各衙門及該道何如上曰依爲之出擧條履素曰卽見全羅監司鄭民始報備局辭緣則以爲江都添餉條一千兩例於四山城會外耗除出三百六十石作錢以送而今年穡事告歉原餉停退耗條減縮依前劃出其勢末由今當賑政措劃罔措今年條江都添餉依癸卯丙午例取用於賑資爲辭矣添餉雖重民勢不可不念且有兩年已例所請許施之意分付該道及江都何如上曰依爲之出擧條履素曰有司堂上有闕之代行兵曹判書鄭昌順差下使之察任何如上曰依爲之漢城判尹金文淳一體差下可也出擧條履素曰優容臺閣實是聖朝之家法若是事關名義言出公共則尤當翕受而嘉納其不宜輕加摧折也明矣昨日兩司諸臺之詣臺自上不待啓單之徹先下遞差之命一時逬出情志之阻隔景色之愁慘恐有欠於大聖人物來順應之道自今凡於待臺臣之道益留聖念隨事採納昨日諸臺遞差之命亦卽還收以光聖德以恢言路是臣區區之望也上曰予豈無意而然有所商量者故耳履素曰僖賊爲逆之源委脈絡臣之初筵已有所敷陳矣此賊一問旣有下敎故擧國輿情日夕顒俟而畢竟處分止於拿覈臣於伊日以設鞫之意連爲仰奏而誠未格天未蒙允可其爲抑鬱當復如何顧今齋日已過傳旨將下矣從古以來事關惡逆者必皆設鞫嚴覈蓋所以嚴懲討而懼亂賊不如是則將何以悉得其情節而打破其窩窟以爲快行天討之地哉上曰其間予以屢日淸齋之餘滯症甚苦傳旨未及啓下今明間欲爲踏下予於卿等旣言之矣豈不踐言乎今又如是爭執則竝與拿覈傳旨而不下矣昌順曰永僖事得蒙臺啓之允從擧國輿憤從此可泄臣於金吾本有區區株守前後屢叨一未出肅此固聖明之所已俯悉者今承此敎不敢不出而一日二日傳旨尙未啓下群情抑鬱已不可言而設令啓下拿覈不過尋常拿問之例世豈有名以黨逆施以拿問之例哉此等負犯至重之類若果循例拿問而止則隄防墮矣綱紀頹矣大臣俄請設鞫終未家允姑待傳旨之下雖不得如法設鞫亦當以鞫囚例發問目取招之意草記而當初拿問之命當防塞以啓矣上曰此則從便爲之上曰大臣出仕後大朝會未及爲之故今日適爲常參而近來筋力甚憊小或觸寒輒增滯症今亦淸早久坐冷處誠可悶矣卿等姑勿多言就座可也昌順曰臣於昨朝適到政院得伏覩傳敎之付壁上者承旨之繳納覆難事永爲防塞此後名以承宣不敢陳疏書付院壁日前承宣處分至爲嚴明朝臣中或以處分之若涉過中爲言臣每以爲承旨之繳還亦必傳敎之不敢奉行者固出於不得已而近來注書假官輩至有傳敎不爲傳給頒布之事云此是大關堂陛之分反涉凌犯之罪大小官職各有其任今者注書欲行承宣之事則其流之弊何所不至向來承旨事旣非繳還便同投還者雖出於循襲弊風而其流則將至堂陛不嚴不有處分之嚴正將何以矯正此習此所以處分之至此也至於承宣之繳納覆難乃是職分之當然流來之古規不如是烏在其惟允之義也今因承旨犯分之罪竝與其應行古例而永爲防塞初不陳疏則承旨不過假官之任向者注書替行承旨之事固不可不杜漸而今此承旨之反爲假官之任豈不有矯枉過直之嫌乎因此而日前嚴明之處分竝歸於過中之擧則恐非所以爲後來之法臣旣目見其壁上傳敎心知其聖敎過中其在無隱之忱不敢不達矣上曰卿言好矣繳納等事姑無論竝與辭疏而不得爲之果有過直之歎旣知其過已令撤去而卿之隨事無隱甚可嘉也出擧條昌順曰俄承上敎以群下之不欲任怨爲敎此誠當今之弊風臣於此常有所慨然者臣年前待罪惠堂時適値年豐三南貿穀筵稟擧行其所貿穀正爲荒歲之需當此歲歉穀貴之時各處貢人爭願外受若就其中從願擇給則荒歲穀物之散賣民間在外邑救荒之資實有所益在惠廳儲穀之道以應下之貢價作爲庫中之留儲公私俱利臣之當初請貿亦爲備荒之計問於惠堂則亦言其公私益利無過於此但以貢人輩請囑之多恐有取捨之謗持疑未決云惠堂乃是朝家任使之臣而明知其利害只爲此避謗經費所關不敢決定者可知其憂國不及於愛身豈不慨然哉若或穀賤年久許多穀物歸於逋欠耗縮之科則寧不可惜適因言端敢此仰達矣上曰惠堂之意何如有隣曰自非大賢不得不避嫌古有其語而至於此事與避嫌有異臣雖無似忝叨見職苟利於國何謗之畏而當初貢人紛紜之弊已涉駭痛到今冬序已深糴政且闌故姑此置之矣今聞重臣所奏雖曰未諒本情誠不勝瞿然矣上曰兵判之言甚好特爲許施斯速排比以爲京鄕俱益之地可也出擧條文淳曰舟橋船人稅穀載運時分等抽籖者亶出於慰悅江民之意而內而圖倉外而除地之弊前提調鄭民始筵稟革祛以此施行矣間因廟堂之行會兩湖勿論某船以先到者使之裝發則江民藉此爭先行賂各邑迭相載運而外邑官吏寅緣操縱惟意取捨竝與抽籖船而亦多納賂之事纔祛除地又生一弊者已極痛駭而雖以晩發一事言之奸鄕猾吏從中幻弄以如干米石出給船人而裝發日字則飾詐先報以致船人之遲留稅穀之晩到此後則沒數裝載後發船日字始報本司以爲憑處之地則該邑之擧行勤慢船人之逗留與否自可現露若復假托船隻之晩到違越定式先給他船則舟橋船人之經冬守直自備軍服者畢竟爲人橫奪實有向隅之歎殊非當初定式之本意自明年爲始兩湖稅穀若不一從本司抽籖裝送則該邑守令斷當草記重勘之意分付兩湖道臣使之嚴飭施行至若初運船到泊後船人之卸卜遲滯亦由於各衙門之不卽捧上致有再運之愆期自今稅穀卸下後隨陳省無得遲滯卽速捧納之意一體分付於各該衙門何如上曰依爲之以此嚴飭行會向者廟堂申飭亦必不得已而然此後船漢之憑藉舟司之勢愆期下往者亦令道伯隨卽報于卿司嚴治若或各司不卽捧穀而遲滯則當該官員草記論罪以爲鎭長兩便之地守令等瞞報裝發之弊萬萬無狀待新伯下去先自此等之弊嚴禁而道伯若狀聞卿其隨聞草記勘罪而詐不以實卽大明律所載徒年之律俾各知悉勿犯事嚴飭可也出擧條有隣曰貢市人詢瘼所懷有稟處之命矣取見其所懷則地衣契貢人以爲渠契進排物種一經排設則每有破汚之患或値雨雪則盡爲泥土中所棄故落本浩多而各處借去之弊比國役倍蓰乙巳年詢瘼時嚴加禁斷而歲月稍久借去之弊又如前乞蒙變通保存之澤云矣地衣契貢人難支之狀誠如所懷而大加釐正之傳敎若是諄複其在奉行之道不容泛忽故招致該貢人屢次採訪而若其弊端轉成膏肓一則進排衙門之多數一則私自借用之無節也進排衙門往在癸未年間奉承聖敎有所裁減而其後有次次復出者雖其裁減之外亦多有可合減省者故擧行條件方擬成出啓下知委各司借用一款亦有癸未筵稟定式而行之數年又復如前到今日甚月盛云一體成節目啓下永久遵行而本契主人卽是度支待度支長出仕更令爛商稟處以爲拔本塞源之地爲宜小筆契貢人以爲文武科場所入筆墨大小增廣式年大小科則主掌官輪回擔當武科初會試觀武才內試射則主掌官以下小各司次第擧行自有節目定奪者而近來恣意捧甘勒令進排爲弊多端且武所科場每日所用小不下三四百柄而會減無過數十箇有主掌官文武科所入筆墨勿令捧甘取用至於內入小筆因戊申年判付無弊自束進排於書房色矣庚戌年間還屬工曹之後其所貽弊尤甚於前日依前自束進排於書房色云矣文武科時主掌官橫侵之弊名曰給價而實則勒奪此後則竝自各其主掌官貿取進排筆契則雖一柄無敢捧甘取用之意嚴明申飭書房色進排筆柄事屬之工曹爲日不久更令自束進排不無銷刻之歎令工曹仍爲擧行而工曹所屬如有侵徵之弊自本司種種廉探該郞草記重勘堂上亦爲論責之意嚴明分付爲宜狗皮契貢人以爲水獺皮一種卽事大方物及進上所需者故當初潛商之類嚴立禁斷矣近來松灣商締結富商大賈潛自榷取挾往燕市狼藉買賣莫重方物之需將至絶種之境此輩之恣意散貿潛商之弊大變通大振刷然後或有一分禁斷之路云矣水獺皮潛商之弊前後申飭非一非再而近年以來愈往愈甚蓋松商輩曾於數十年前與貢人相約每年三百五十餘張折價與受於貢人利其潛商蔑棄前約甚至竝與本價而推托不給故頃自本司關飭松都以爲推給之地而該府只憑民人一邊之訴退斥貢人使不得接跡者有關事體當該守臣從重推考大抵水獺一種若無潛商之竇只爲國中之用則之東之西便在此中豈有漸至絶種之理乎其所禁戢之道莫先於松商其次則灣商爲先以此意關飭兩府仍令松都據其文記一一依本價以獺皮推給於貢人處爲宜紫門軍契貢人以爲渠貢役煩利少落本甚多將至煥散罷貢之境而特蒙天恩別役條三十同作等之時木七同半代以布十五同添補上下事節目啓下之後得以保存矣頃因嶺東納布之有弊每疋二兩式代捧而渠貢所下四月等尙不上下而每疋以一兩式折價以給故極爲冤抑至今不受旣有從貴添貢之節目嶺東布代錢依上納數爻以每疋二兩式上下云矣當初作等之時果以木七同半代以布十五同上下定式而嶺東布代錢變通之後該曹以布儲苟艱以錢代下而該曹行用之法一疋布價以一兩施行故依此上下云該曹事亦非全無所據令該曹更爲酌量事情布錢間定數出給爲宜祭享軍契貢人以爲渠貢使役卽祭享時祭物陪進之役及親臨試射時差備軍進排者則事體自別而或當鞫獄之時以此軍丁亦爲使役事面不安卽賜變通云矣取考該曹各樣軍丁出用啓下別例別單則鞫獄時各樣軍丁亦爲載錄蓋其守直等軍則以各處上番騎兵替把而其他各樣軍則計日雇立揆以事面似無未安之端而顧其名則祭享軍契軍人出用於鞫獄終涉如何且自貢人出用之際亦多貽弊以此以彼合有變通兵曹又有雜出軍名色就其中另擇出用祭享軍契軍人雖一名更勿出用之意分付兵曹及禁府爲宜各廛市民等以爲亂廛勿禁之後物價別無低下之事而奉國役仰哺之業見失於富商大賈之手云矣蓋此事本非朝家之令甲廟堂及有司之臣特以試可之意姑且行之則其存其罷不必上煩於天聽且於閤外與諸宰有所商確而非但存罷之意各自不同或以爲本事之施不施姑舍民習可駭云或以爲三朔之限亦無意義云前貢市堂上雖以覆啓而僉議旣如是參差則不可以賤臣一人之見斷定以奏大臣諸宰今方入侍下詢處之何如上曰大臣之意何如履素曰臣於前貢市堂上覆奏時有所往復不以爲不可而大抵本事初非朝家之令甲且利害得失姑未詳知則其存其罷不必遽然議及姑令置之以待爛商處之爲宜矣上曰諸宰中有意見人亦爲陳達可也昌順曰當初措處時不成節目不分徭役只以試可之意姑行便宜之政實未知其得當而在民人道理則惟當靜俟廟堂處置而曾未幾何無難於上煩天聽民習誠極駭痛其存其罷非所可論矣有隣曰民習之若是喧聒有關堂陛際此曲循後弊難防奉承筵敎曉諭于市民頭目處存罷一款姑勿擧論似合事宜矣帽子廛市民以爲無稅帽子二百隻許貿之定式仍是無論兩行與否千隻內外從便越送而今已十二年矣昨年十月節行時帽子七十五隻價銀三千八百六十二兩受手標計給於入去馬主處依例呈于備局則自備局知委灣府矣使行入柵後灣府以帽價初不下來報備局而督令納稅移刑曹査實時包價受去之譯官馬主諸招之證驗明的價銀之入去丁寧備局分付內本事旣如此則捧稅一款非所可論云故渠等認爲出場矣自司譯院以渠廛無稅帽子必準元稅帽一千隻然後始許蠲稅之意言送灣府灣府則又因司譯院分付昨年帽稅更爲收捧旣已覈實於刑曹又爲移關於灣府者今爲數月則足想其徵稅之冤抑昨年帽稅爲先蠲減日後貿來亦不拘於千隻準不準俾蒙終始之澤云矣取考秋曹査實後義州移關則以爲帽價則旣有受去之馬主手標昭在又有賣包之譯官立證明白七十五隻帽子見今尙在於市廛之中以此推之其爲廛人之貿來的然無疑蓋當初蠲稅之特敎不啻嚴明廟堂之定式亦甚丁寧則到今徵稅殊非對掦之道故以此意告于廟堂則以爲本事旣如此捧稅一款非所可論云云而旋因譯院公文自灣府今方督納云廟堂之分付譯院之公文雖有先後之別亦必有所以而然更令譯院詳考所以然之故酌量決處後論報本司以爲憑考知委之地爲宜長木廛市民以爲內都庫革罷之後宮城木柵所入中椽木應爲外都庫進排之役而以中椽木難得無利之故使廛人擔當替納倍價貿取浮費閪失殆無限節外都庫旣是厚價且許關東木物而戶曹之案屬故每每頉避使渠廛進排將至渙散之境時急之役無以應責前頭進排使外都庫依例專當擧行而若使渠廛進排則一依外都庫例受價預備木物俾免窘急之患云矣問于該曹則凡干木物皆自外都庫進排而或當不時圍排之處則勢不得取用於廛人以別貿價上下云該曹事勢無怪其如此而渠輩所懷中受價預備云云便是出一貢契初非可論此後則廛木取用一款切勿擧論設或有不得已取用之時使之相當於時價俾無稱冤之端爲宜都下冶匠以爲雜鐵廛人等敢稱通共廣貿中方鐵積峙都庫恣意操縱豈不至冤之甚乎一依丁未年判決禁斷云矣丁未判決不啻嚴明各自遵守似合事宜一依丁未判決施行之意分付爲宜門外米廛市民等以爲本廛自國初設施之廛而雍正四年因上言判下自三門外至西三江出入米穀和賣及街路都兒定界次知不啻明白而麻浦西江無賴輩十餘人附庸於本廛基址矣稱以越境橫侵奪其基址故訴冤於本署則題辭內望遠亭以下至漢江屬之門外米廛文跡昭然麻浦西江屬之門外米廛兩江朔米使門外米廛收合以納云云呈訴備局則題辭內旣因判下城內外三米廛各定基址若干無賴輩假稱廛號暗錄市案之罪實合刑配廛號卽爲革罷市案亦爲爻周云云而敢生奸計更起訟端一依判下定界文案以爲收稅資生之地云西江米廛市民等以爲本廛處在太倉堂地而建倉之初守護疎虞設廛聚民載之市案而康熙甲辰與門外米廛竝立定界本廛所管只是西江坊以字內所收朔稅上奉國役矣癸酉年京廛人等無端橫侵故呼訴平市署則伊時釐正堂上以不相侵犯之意持案冊筵達奉承聖敎此是金石之典而昨年門外米廛人不有筵稟定式肆然橫侵收稅於本廛字內故號訴備局則題辭內濫徵稅錢萬萬非理仍令京兆嚴捧侤音不意今年門外米廛人相訟本署自知理屈詘訴備局直罷廛號其爲冤抑尤當如何本廛特爲復舊云麻浦米廛市民等以爲康熙丙寅設廛市案載錄而以八江要衝之地東有別庫軍監兩倉南有別營設置米廛又置懸房而康熙己亥年間門外米廛無端勒稅於渠廛字內土亭甕里等地故渠等呈訴平市則以門外廛之收稅江頭萬萬無據自今以後永爲革罷之意題給七十餘年更不生意矣又於昨年春多設中都兒於渠廛咽喉之地漸奪市利忽地起鬧乃以非廛等說誣呈秋曹而又以昨今年新開都兒竝令撤罷門外廛後復更侵則嚴刑還配之意捧侤音矣今閏四月門外廛又訴本署勒奪渠廛基址而又爲見屈又呈備局則不使査覈直罷渠廛嚴訊廛首故不勝痛迫呈訴本司者屢矣而未蒙處分特令復廛依舊此業云矣市案久近自有載錄彼此基址亦有界限幺麽小訟之立落無常極爲可駭分付平市署指一決處後以聞爲宜宮底典僕等以爲鹽鹽廛年前特蒙惠澤公貨還退後本館退吏洪得祥以捧稅所任偸食官納故未納零錢京廛諸人處收斂畢納事官捧可否移給新募而戶惠廳給代錢寬限事呼訴許題到付均廳則得祥輩潛取許題錢四百兩以渠輩周旋樣瞞告本館橫占有主之物仍作基業如此不法之漢依律重勘後本廛依本館移給完文施行捧稅則備局節目同爲施行云矣一邊之言有難取信令本館卽爲詳査決給後論報本司何如上曰依爲之出擧條上曰各司久任郞廳進前戶曹正郞鄭東敎職姓名訖上曰除遺在只陳所懷東敎曰軍資監廣興倉穀簿逋欠誠一痼弊每朔本曹郞廳與監察眼同回倉卽是古例而回倉時元無照察數爻按簿査櫛之法但看檢各庫封標而已事之疎忽莫此爲甚此後每於舊穀垂盡新穀未捧時本曹郞廳與監察眼同一一反庫以爲恪謹典守之道則庶可爲一分實效故敢此仰達矣上曰曾經戶判亦陳所見可也有隣曰回倉之規有名無實軍廣兩倉官員不能着意典守則雖開庫計石安知無別生弊端乎苟求端本之政莫如另飭兩倉官員常時不弛檢察之爲得宜矣秉模曰戶曹郞廳所懷果似有效於典守之道而爲先以令申之意嚴飭兩倉官益加檢察俾無現發抵罪之弊爲宜矣上曰置之可也出擧條東敎曰貢物衙門皆有會計關由於本曹而至於尙方獨無會計其贏縮多寡無所領略故本院遺在與加用難以憑知凡有用下隨報會減於他貢遺在事甚無義不可仍置自今依各衙門例每朔修正會計報本曹以爲叩準句管之地則庶可補於經費之萬一矣上曰待判堂出仕與該院提調往復指一草記可也出擧條直講李相璜職姓名訖上曰除遺在陳所懷相璜曰本館應捧錢文每年爲六千三百四十兩零而從前用度無常一年所捧不能當一年所下每有難繼之患故故相臣李徽之爲泮長時參量應捧通計應下磨鍊排朔節目啓下而伊時排朔中閏朔則不爲擧論且其後節目應下之外不時之用漸益滋多均廳戶曹年例給代條之引等貸下已至四五朔之多矣還報旣無期稱貸殆無節而且來頭養士之需茫無措辦本館事勢誠甚可悶若得均廳戶曹錢萬兩限年貸下俵給各懸房取其利殖留其半以助錧中不足之需除其半逐漸還償元貸之錢則庶或爲蘇弊之道故敢此仰達矣上曰令廟堂問于戶惠堂草記稟處可也出擧條宣惠廳郞廳尹守翼職姓名訖上曰除遺在陳所懷守翼曰禁衛營給代米條曾以本色上下矣年前因該營筵稟其中七百石除留後以甲太一千四百石相換上下而本廳太條所捧近甚不敷轉貸他廳每多苟艱依前以本色米移送何如上曰惠堂之意何如有隣曰各軍門給代擧皆以米爲之便成前例者積有年所而獨此禁營之中間代太事甚斑駁本廳太條所捧不敷每每轉貸於大同各廳爲給禁營反事轉貸亦涉苟艱依郞廳所達施行似合事宜矣上曰禁將之意何如漢豐曰本營本無太條若自均廳以本色米移送則本營貿太以用之外更無他道矣上曰大臣之意何如履素曰自是以米給代者則轉貸他廳事面苟艱依前以本色給代爲宜矣上曰依爲之出擧條養賢庫主簿朴師默職姓名訖上曰除遺在陳所懷師默曰本庫遺在中四百石米逐年用下於館中不時之費已成虛錄者積有年所而戶曹每於劃給之際謂有遺在輒致持難故往在甲辰年分判書臣閔鍾顯以泮長登筵陳稟有與度支長相議從長稟處之命而該曹尙未稟處本庫徒擁虛簿前頭事誠爲可悶臣意則以爲一依重臣所達申飭該曹趁卽稟處恐合事宜事上曰禮判亦陳所見可也禮曹判書閔鍾顯曰臣於頃年以此事果有所陳達而伊時度支長未卽稟處臣亦不久遞職因循至今矣上曰令廟堂問于戶曹從長稟處可也出擧條司僕判官韓大裕職姓名訖上曰除遺在陳所懷大裕曰本寺甚緊重之司也近來物力凋殘殆不成樣事甚可悶以一年之入不能當一年之需至於今年則稅摠不過爲一千二百石此爲半年之用而以各牧田摠言之將爲一萬三千九百餘結除其雜頉及牧子位田餘數甚多全不收拾以至此難保之境不可不一番大更張各牧一竝改量則本寺可以蘇醒矣上曰與提調相議釐弊可也出擧條刑曹正郞洪浩源職姓名訖浩源曰增修無冤錄一卷諺解二卷將欲刊行曾已編次謄出而本書難辦物力姑未印出令校書館開刊廣布使京外法官常目在之則恐無檢驗失實之歎故敢此仰達矣上曰依爲之出擧條工曹正郞鄭殷祥職姓名訖上曰除遺在陳所懷殷祥曰臣年前待罪廟司時取見祭享所用瓦㽅則體樣不齊陶法不精故臣待罪本曹後招致甕器店人各別嚴飭使之務盡精潔看品後進排則店漢所告內本曹定例雖以五大享時番番進排爲式間以前排仍用每一年或二三次進排云大抵瓦器與鍮器沙器有異或脂凝難洗或塵汚不潔臘享前雖難準備以用此後則每於祭享時依定數新備進排以爲捨舊用新之地何如上曰禮判問于本署指一草記可也出擧條掌樂主簿李普衍職姓名訖普衍曰本院所管之樂所重在焉而近來頗有三絃嵇笛分付行下之弊此後則一切防塞恐合事宜矣上曰宗廟朝廷之樂事體至重旣聞之後不可仍置當該堂上令政院捧現告重勘可也兵曹正郞嚴耆職姓名訖耆曰本曹所捧綿布因各道之代錢未免苟簡海西則綿農稍勝云依前以木上納似好矣上曰旣已行會知委民間則今不可變改矣軍資主簿李命基職姓名訖上曰於渠何足責先令退去可也備邊郞李性林職姓名訖上曰關東則別無可問退去李雨龍職姓名訖上曰湖西尤甚之次幾邑雨龍曰尤甚二十七邑之次十八邑矣趙惠鎭曰關西尤甚三邑之次二十二邑矣上曰穀摠幾何惠鎭曰一百三十八萬五十七石零矣權師植職姓名訖上曰湖南啓錄幾卷尤甚幾邑師植曰啓錄五十八卷尤甚十五邑矣李敏植職姓名訖上曰尤甚幾邑敏植曰最尤甚十一邑尤甚三十三邑矣宣惠郞廳金履銈職姓名訖上曰只陳所懷可也履銈曰無所懷可達者矣上曰焉敢以無所懷仰對乎漢城判官洪景斗職姓名訖上曰汝則頗能誠心奉公云極爲可尙矣書九曰各司久任郞廳中金履銈申飭之下敢以無所懷仰對禮曹正郞金復仁司僕僉正趙觀鎭奏對屑越全不成樣訓鍊都監軍餉色郞廳李厚在擧措荒亂極爲駭然竝所當重勘而本院請推之外無他可施之罰何以爲之乎上曰竝拿處金履爲先汰去其職令該府拿問嚴處可也出擧條書九曰各司久任郞廳中宣惠郞廳尹守翼奏語糢糊事體煩屑所當重勘而本院請推之外無他可施之罰何以爲之乎上曰推考可也出擧條上曰臺諫進前榮輔曰臣本以無似淸朝耳目之任自知不稱而日昨見職除拜之日適以目下事之有關懲討冒陳一疏冀蒙察納恭俟多日批旨尙靳莫非臣誠意淺薄不能見孚於君父之致滿心慙悚無面可顯以此情踪其何敢一刻仍冒於臺次乎請命遞斥臣職上曰勿辭亦勿退待出擧條榮輔等曰請爲奴罪人河翼龍亟令王府設鞫得情快正王法上曰不允榮輔等曰請金甲島爲奴罪人克觀古今島爲奴罪人克泰更令王府嚴鞫得情快正王法上曰不允榮輔等曰請逆賊尙魯亟施孥戮之典上曰不允榮輔等曰請亟寢秋曹罪人柳師文放釋之命仍令王府設鞫嚴問快正典刑措辭見上上曰不允榮輔曰各司之設爲久任郞廳將責其盡心職掌期有修擧之實效也法意之所在何如則今日久任郞廳之敢於咫尺前席對以無所懷者已極駭然而及夫嚴敎飭勵許令更爲進前俾陳所懷之後尤當一倍致審仰副我聖上臨殿詢諮之盛意而其所奏對全然糢糊徒事塞責如使常時留心於職分內事則豈有如此窘遁莫掩醜拙之理乎此不可置而不論請今日更爲進前之久任郞廳兵曹正郞嚴耆宣惠郞廳李憲儒李潞秀一竝令該府拿處上曰依啓出擧條榮輔曰筵席奏對體貌何如而宣惠郞廳尹龜錫奏對之節節顚錯固已萬萬駭然雜以衍語擧措劻勷香案咫尺之地少無嚴畏之意不可拿處而止請宣惠郞廳尹龜錫先汰後拿分付銓曹俾勿檢擬於政望上曰依啓俾勿檢擬則過矣出擧條榮輔曰各營門從事官卽不過秩卑武弁則筵席之上所當十分嚴畏而御營廳從事官李道善奏對之際全欠敬謹擧措駭妄極涉無嚴請御營廳從事官李道善先汰後拿上曰依啓出擧條榮輔曰三司言事之疏事體至重上之所以待之者下之所以自處者不當示以忽之之意以輕其體貌也近年以來諸臣章疏往往以還持去書出苟使其言而是則固當卽賜開納雖使其言有不槪於淵衷者亦當涵容假借賜以優批俾盡相可否之道者卽聖朝之美事也今乃勒令還持去又使頒諸朝紙聽聞駭惑事面苟簡其在優待臺閣恢弘言路之義決不當若是也雖以還持去之三司諸臣言之初何必陳疏後何心持去乎如使迫於嚴命不得不持去則詣臺避嫌猶之可也今乃視作當然底事恬然自在不少爲愧者豈不萬萬寒心乎從前章疏還持去之三司雖不得一一請罪而如使此事遂成謬例則臺閣之體輕言路之閉隔未必不由於是請此後則諸臣章疏更勿下持去之命上曰使之還持去異於還給非不知事面之如何而亦出於深惡之意然爾言得體依啓出擧條大協曰臣自來情勢豈有冒居見職之望而適當常參特命進參故逃遁不得冒沒入來及登前席僚臺以凡諸臺諫言事疏還持去之後元無引嫌之事至有寒心之斥而臣亦日前猥陳懲討之疏亦命還爲持去而臣恬然自在不知引避僚臺啓達之言實是正直之論臣之旣往之失益切愧恧之心以此情踪其何可一刻晏然於臺次乎請命遞斥臣職上曰雖曰襲謬而晏然則如何揆以臺體不可無飭推考亦勿退待出擧條大協曰梨園法樂用之於宗廟朝廷則其爲關係至重且大而卽伏聞本院久任郞廳官仰達之辭則爲提擧者往往有私自借人之擧其爲驚駭實萬萬矣勿論行下與分付其所擅借則一也卽者自上雖有査勘之命言官聞此之後亦不可不論請當該掌樂提調竝爲査出先施削職之典上曰依啓出擧條大協曰卽伏見各司久任郞廳出入奏對之節實多可駭僚臺已爲論列無餘而備邊司郞廳李成德擧措旣多怪駭奏對亦甚慌忙禁衛營從事官李甲會以幺麽武弁下問所懷之際初則以無乎仰達屢詢之後强陳不當陳之事極爲駭然請李成德李甲會竝先汰後拿上曰依啓汰去則過矣分揀出擧條大協曰臣於蔡濟恭事有區區所懷矣上曰爾則當處分退去命書榻敎曰正言洪大協推考榮輔曰惟我聖上躬臨萬機不遑暇息淸早臨殿親行常參甚盛擧也況是亞歲後最初朝會則事體之自別與歲首朝參等耳凡居卿宰之列任籌司之務者所當淬勵殫竭以效一分對揚之方而今日登筵備堂一二重臣外多不奏事其在庶明勵翼日贊思襄之義不當如是請今日入侍不言備堂一竝推考上曰依啓出擧措榮輔曰蔡濟恭事上曰所奏不必然矣擧措留中仍命退諸臣以次退出